****

**INFORMASJONSSKRIV 2020-2021 Desember 2020 Nr: 8**

**Covid – 19:**Foreldrebetaling
Foreldre til barn som ikke får et tilbud fordi barnehagen er stengt med hjemmel i smittevernloven, skal ikke betale for barnehageplassen. Det er kommunen ved kommunestyret som har myndighet til å fatte vedtak om slik stengning. Kommunestyret kan delegere myndigheten. I hastesaker kan kommunelegen utøve den myndighet kommunestyret har. Hvis barnehagen er stengt etter vedtak i kommunestyret eller av kommunelegen med hjemmel i smittevernloven har barnehagen også rett på å få dekket tapt foreldrebetaling.

Kommunens og barnehagenes oppfølging ved redusert tilbud:
Vi har flere ganger informert om at Fylkesmannen i Oslo og Viken ønsker informasjon fra kommunene når barnehager reduserer åpningstiden eller reduserer tilbudet på annen måte, for eksempel reduserer antall barn som er tilstede samtidig, som tiltak for å opprettholde «forsvarlig drift». Informasjonen benyttes både til rapportering til U.dir, og internt hos Fylkesmann i samhandling av innsats fra både skole, barnehage, helse, sosial, barnevern og beredskap. Informasjonen er viktig for å gi både Fylkesmannen og sentrale myndigheter et oversiktsbilde på hva som skjer i distriktet (og resten av landet) på skole og barnehageområdet i denne vanskelige tiden, slik at oppmerksomhet og ressurser kan fordeles på en bedre måte dit det er nødvendig.

Vi ber dere derfor varsle kommunen på e-post fortløpende til Thomas eller Merethe dersom barnehagen har redusert åpningstid eller på annen måte har redusert tilbudet i perioden fra 01.08. og fram til i dag og at dette deretter varsles fortløpende. Så vil vi sørge for å videreformidle informasjonen til Fylkesmannen.

Svar fra KD- overføring av midler til private barnehager under korona-pandemien

<https://www.ks.no/informasjon-om-koronaviruset/barnehage-og-unge/ks-og-pbl-med-felles-anbefaling-om-tilskudd-til-private-barnehager/>

**Felles satsninger:**

|  |
| --- |
| Realisering av kvalitetsplan– **Med skrubbsår på knærne og stjerner i øynene 2019-2022.****Barnehagen som lærende organisasjon**Styrernettverkssamling og læringsgrupper 2.-4. desember 2020PowerPoint presentasjon fra samlingen ble sendt ut den 2. desember og erstatter referat fra samlingen.Og her er en liten hilsen fra Dag og Jørn –Arild☺Til Barnehageadministrasjon og barnehageledere i Nittedalsbarnehagen.Takk for gode dager sammen med dere både på fellessamlingene og i læringsgruppene i desember. Vi opplevde gode refleksjoner, og spennende praksisfortellinger i dialogen med dedikerte barnehageledere i læringsgruppene. Det er viktig for oss å understreke at intensjonen med disse gruppene har vært å utforske den barnehagekonteksten dere står i og bygge bro sammen med dere inn mot «barnehagen som lærende organisasjon», relatert til kvalitetsplan for Nittedalsbarnehagene.På fellessamlingen i desember hadde vi blant annet fokus på aktivitetsplikten som blir gjeldende fra 1.1.2021. Underveis i læringsgruppene kom det frem mange eksempler på allerede god praksis i å sette aktivitetsplikten i system. Vi opplever at dere har mange gode verktøy, metoder og arbeidsmåter som bør samles og koordineres i en digital mappe eller lignende, slik at dere i enda større grad kan dra nytte av hverandres gode erfaringer og gode praksis.Vi gleder oss til å se dere igjen i februar 2021. Vi takker for alle bidrag inn i samlingene, underveis i samlingene og ut av samlingene, og benytter samtidig sjansen til å ønske dere alle en riktig god jul og noen velfortjente dager fri.Gode hilsener fra Dag og Jørn-ArildRef. oppfordringen fra Dag og Jørn-Arild tar vi gjerne imot «verktøy» dere i dag benytter slik at vi kan dele de med nittedalsbarnehagene. **Inkluderende miljø** Minner om [Snakke med barn](https://www.snakkemedbarn.no/om-snakke-sammen/) en digital opplæringsplattform som skal gjøre deg tryggere og modigere i samtaler med barn. Opplæringsplattformen og tilgangen til spillet SNAKKE er åpen og tilgjengelig for alle, og kan fritt tas i bruk.Den digitale plattformen består også av:Simulering av samtaler med barn. Gjennom en simulert relasjon kan du øve deg på bedre dialog med barn og unge.Lær mer. Artikler om hvordan vold påvirker barn, fagpersoners ansvar og hvordan man kan forberede seg til samtaler –blant annet.Filmer av barn i samtale med en voksen. Samtalen er ment som læring og inspirasjon til å reflektere over egen kunnskap og egne følelser.  |

**Intern informasjon:**

Rutiner for overgang barnehage skole

Informasjonsbrosjyren vedrørende skolestart, VELKOMMEN TIL NITTEDALSSKOLEN (vedlegg 1 og 2) er nå klar til å deles ut til foreldre. Vedlegg 1 er en digital utgave som egner seg for utskrift, vedlegg 2 er en digitalutgave. Dere avgjør selv om det er tilstrekkelig å dele den ut digitalt eller om det er noen foreldre dere tenker det er mest hensiktsmessig å dele ut papirutgaven til.

Til orientering jobbes det med å tilpasse planen for overgangen slik at den er i samsvar med brosjyren som deles ut til foreldre. I neste års brosjyre vil det bli rettet til at barnehagene inviterer til overgangssamtaler i april/mai.

Gjør spesielt oppmerksom på at foreldre får vedtak (med klagerett) om skoleplass fra skolen i februar. Det er først er etter at de har mottatt vedtaket at de eventuelt kan søke om skolebytte. For mer informasjon se brosjyren under Overgang- hva skjer når.

Som tidligere informert om vil informasjonsmøte om overgangen i år bli digital, mer informasjon om dette kommer.

**Ekstern informasjon:**

[Et løft for Kompetanseløftet](https://www.fylkesmannen.no/nb/oslo-og-viken/kurs-og-konferanser/2021/01/et-loft-for-kompetanseloftet/?utm_source=nyhetsbrev&utm_medium=epost)

Fylkesmannen i Oslo og Viken arrangerer i samarbeid med Udir en regional konferanse om Kompetanseløftet for spesialpedagogikk og inkludering 13. januar, og en oppfølgende samling 14. januar.

Målgruppe: fylkeskommunale, kommunale og private eiere av barnehager og skoler, barnehage- og skoleledere, PPT og andre aktuelle samarbeidspartnere i kommunene, samt universiteter og høgskoler i Oslo og Viken.

Det er satt av 50 mill. nasjonalt til Kompetanseløftet i statsbudsjettet for 2021, og barnehage- og skoleeiere kan melde behov for dette på samme måte som de tidligere har kunnet melde behov for regional og desentralisert ordning for kompetanseutvikling i henholdsvis barnehage og skole. Frist for å melde behov vil være 1. februar 2021. Mer om dette den 14. januar.

«Laget rundt barnet», det vil si deltakerne fra de respektive kommunene/fylkeskommunene oppfordres til å sette av litt tid etter disse to dagene til å samtale om hva dette betyr for deres eget arbeid.

Gå inn via lenken over for mer info og påmelding.

[Vil at barnehager vurderer norskkunnskaper](https://www.regjeringen.no/no/aktuelt/vil-at-barnehager-vurderer-norskkunnskaper/id2787236/?utm_source=www.regjeringen.no&utm_medium=epost&utm_campaign=nyhetsvarsel%2011/26/2020&utm_content=Barnehager)

Regjeringen vil gi barnehager og kommuner plikt til å vurdere norskkunnskaper til alle barn før de begynner på skolen. Forslaget er en oppfølging av Granavolden-erklæringen der regjeringen vil sikre tidlig innsats og oppfølging av barn som trenger støtte.

[Høring om endringer i barnehageloven, plikt til å vurdere norskkunnskaper](https://www.regjeringen.no/no/dokumenter/horing-om-lov/id2786278/?utm_source=www.regjeringen.no&utm_medium=epost&utm_campaign=nyhetsvarsel%2011/26/2020&utm_content=Barnehager)

Forslaget går ut på å innføre en plikt til å vurdere alle barns norskkunnskaper før skolestart. Plikten til å vurdere norskkunnskaper hos barn som går i barnehage foreslås lagt på barnehagen, og plikten til å vurdere norskkunnskaper hos barn som ikke går i barnehage foreslås lagt på kommunen. Formålet er å identifisere barn som har behov for oppfølging, slik at barnet så tidlig som mulig, og ut fra sine egne behov, kan få den hjelpen det trenger til å utvikle sine norskkunnskaper før skolestart. Slik skal tiltaket forhindre at barna faller utenfor sosialt, og gi barna et bedre grunnlag for læring når de begynner på skolen. Høringen inneholder også et forslag om å presisere reglene om statlig tilsyn, klageinstans og veiledning overfor fylkeskommunene.

Høringsfrist 26.02.21

**Hilsen Merethe, Thomas og Anette**

**Vedlegg:**

1. Brosjyre VELKOMMEN TIL NITTEDALSSKOLEN (trykk)
2. Brosjyre VELKOMMEN TIL NITTEDALSSKOLEN (digital)